Document ID: 32008D0739

KOMISJONI OTSUS,
11. september 2008,
mis käsitleb ühenduse rahalist toetust Maailma Loomatervishoiu Organisatsioonile (OIE) meetmete võtmiseks loomahaigustest teavitamise valdkonnas
(2008/739/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artiklit 20,
ning arvestades järgmist:
(1)
Vastavalt otsusele 90/424/EMÜ võib ühendus võtta või aidata liikmesriikidel või rahvusvahelistel organisatsioonidel võtta tehnilisi ja teaduslikke meetmeid, mis on vajalikud ühenduse veterinaariaalaste õigusaktide täiendamiseks ning veterinaariahariduse või -koolituse arendamiseks.
(2)
Nõukogu 21. detsembri 1982. aasta direktiivis 82/894/EMÜ ühendusesisese loomahaigustest teatamise kohta (2) on sätestatud süsteem direktiivi I lisas loetletud mis tahes haiguse puhkemisest teavitamiseks („ühenduse süsteem loomahaigustest teatamiseks”).
(3)
Maailma Loomatervishoiu Organisatsioon (OIE) on valitsustevaheline esindusorganisatsioon, mis vastutab loomade tervishoiu parandamise eest kogu maailmas. Haigusi käsitleva teabe valdkonnas on OIE-l ainulaadne kogemus seoses Maailma Loomatervise Teabe Andmebaasi (WAHID) arendamisega, mille raames esitatakse põhjalikku teavet loomahaiguste kohta. WAHIDi kasutavad kõik OILi liikmesriigid, sealhulgas kõik Euroopa Liidu liikmesriigid.
(4)
Komisjoni teatises Euroopa Parlamendile, nõukogule, Euroopa Majandus- ja Sotsiaalkomiteele ja Regioonide Komiteele Euroopa Liidu uue loomatervishoiustrateegia (2007-2013) kohta „Haiguste ennetamine on parem kui ravi” (3) on uue loomatervishoiustrateegia ühe sambana välja toodud ulatuslikum ennetustegevus, järelevalve ja parem kriisivalmidus loomadega seonduvate ohtude puhul. Eelkõige rõhutatakse teatises asjaolu, et veterinaarjärelevalve ja -kontrolli meetmete ja programmide abil saadud teave pakub ühenduse institutsioonidele ja valitsustele olulist teaduslikku tõendusmaterjali haiguste ennetamist ja kontrollimeetmeid käsitlevate otsuste toetuseks.
(5)
Teatises märgitakse, et loomahaigustest teatamise süsteemi kohandamine on uue loomatervishoiustrateegia üks oodatavaid tulemusi. Teine oodatav tulemus, mis kõnealuses teatises välja tuuakse, on ühenduse kehtivate veterinaariaalaste õigusaktide lihtsustamine, et läheneda rahvusvahelistele standarditele (sealhulgas OIE standardid).
(6)
Ühenduse veterinaariaalaste õigusaktide arendamiseks on seega asjakohane määratleda meetmeid koostöös OIEga, et ühtlustada ühenduse loomahaigustest teavitamise süsteem WAHIDiga, koguda epidemioloogilist teavet ja eelkõige kujundada andmekogumeid, andmebaase ja andmevahetuse protokolle. Seega on asjakohane anda ühenduse rahalist toetust loomahaigustest teavitamise süsteemi arendamiseks aastatel 2008-2012 Maailma Loomatervishoiu Organisatsiooni (OIE) poolt. Tuleb täpsustada toetuse maksimaalne summa.
(7)
Loomatervishoiu-alase teabe kogumine, analüüsimine ja kokku võtmine Balkani, Kaukaasia ja Vahemere piirkonnas, eelkõige seoses piiriülese levikuga haigustega, on ühenduse jaoks ülimalt oluline, selleks et ennetada ohtusid loomade tervisele oma territooriumil. Selline teave ei ole aga alati lihtsasti kättesaadav.
(8)
OIE on välja töötanud vahendi veterinaarteenistuste tulemuslikkuse hindamiseks (OIE PVS vahend). Selle vahendi eesmärk on aidata OIE liikmesriikide veterinaarteenistustel välja selgitada oma tulemuslikkuse tase ja määrata kindlaks lüngad ja nõrgad kohad OIE rahvusvaheliste standardite järgimisel. OIE PVS vahend koondab ka teavet loomatervishoiu kohta OIE liikmesriikides. Ühendus peaks seega analüüsima kõnealuse vahendi abil loodud meetmeid ja teavet seoses Balkani, Kaukaasia ja Vahemere piirkonna probleemidega.
(9)
Seepärast on asjakohane anda ühenduse rahalist toetust loomatervishoiu meetmete arendamiseks ja analüüsimiseks OIE poolt Balkani, Kaukaasia ja Vahemere piirkonnas. Tuleb täpsustada toetuse maksimaalne summa.
(10)
Komisjoni 23. detsembri 2002. aasta määruse (EÜ, Euratom) nr 2342/2002 (millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad) (4) artikli 168 lõike 1 punktis c on sätestatud, et toetusi võib anda ilma pakkumiskutseta asutustele, kellel on de jure või de facto monopol, mis on toetuse andmise otsuses nõuetekohaselt tõendatud.
(11)
OIE-l on oma valdkonnas de facto monopol alates organisatsiooni loomisest 25. jaanuaril 1924 allkirjastatud rahvusvahelise lepinguga. OIE on valitsustevaheline organisatsioon, mis vastutab loomatervishoiu parandamise eest kogu maailmas ja mida tunnustab ka Maailma Kaubandusorganisatsioon. Käesoleva otsuse alusel ei ole pakkumiskutse ühenduse rahalise toetuse andmisel kõnealusele organisatsioonile seega vajalik.
(12)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON TEINUD JÄRGMISE OTSUSE:
Artikkel 1
Käesoleva otsusega antakse otsuse 90/424/EMÜ artiklis 19 sätestatud ühenduse rahalist toetust loomahaigustest teavitamise süsteemi arendamiseks Maailma Loomatervishoiu Organisatsiooni (OIE) poolt aastatel 2008-2012 kuni 750 000 euro ulatuses.
Artikkel 2
Käesoleva otsusega eraldatakse otsuse 90/424/EMÜ artiklis 19 sätestatud ühenduse rahalist toetust loomatervishoiu meetmete analüüsimiseks Balkani, Kaukaasia ja Vahemere piirkonnas OIE poolt aastatel 2008-2012 kuni 250 000 euro ulatuses.
Artikkel 3
Artiklitega 1-2 ette nähtud ühenduse rahaline toetus eraldatakse Euroopa ühenduste 2008. aasta eelarve 17 04 02 01 eelarverealt.
Brüssel, 11. september 2008

Labels: 13
6
12
18
15